**ΑΝΟΙΚΤΟΣ ΔΙΑΓΩΝΙΣΜΟΣ**

**ΓΙΑ ΤΟ ΚΑΦΕΣΤΙΑΤΟΡΙΟ ΤΗΣ ΠΑ.ΣΥ.Δ.Υ.**

**Αρ. Διαγωνισμού ΠΑΣΥΔΥ 1/2021**

Α. ΓΕΝΙΚΑ

Η ΠΑΣΥΔΥ ζητά προσφορές για την παραχώρηση άδειας χρήσης του καφεστιατορίου της, το οποίο τώρα λειτουργεί με την επωνυμία “Grey Terrace”.

Η διάρκεια της Σύμβασης θα είναι για τέσσερα (4) έτη, με δικαίωμα επέκτασης για άλλα τρία χρόνια, νοουμένου ότι συμφωνούν προς τούτο και τα δύο μέρη. Η Σύμβαση μπορεί να περιλάβει και την κουζίνα του αμφιθεάτρου της ΠΑΣΥΔΥ, μαζί με την αίθουσα εκδηλώσεων, νοουμένου ότι περιληφθεί στην προσφορά του Αναδόχου. Στους χώρους που θα περιληφθούν στη Σύμβαση υπάρχει εξοπλισμός, τον οποίο μπορεί να διατηρήσει, αν το επιθυμεί, ο Ανάδοχος.

Οποιοσδήποτε νέος εξοπλισμός, αντικατάσταση εξοπλισμού, συντήρηση εξοπλισμού, καθαριότητα και ενδεχόμενες βελτιώσεις στο χώρο θα επιβαρύνουν τον Ανάδοχο. Ο Ανάδοχος θα επιβαρύνεται, επίσης, με τα τέλη για την κατανάλωση του ηλεκτρικού ρεύματος, της υδατοπρομήθειας, διαδικτύου, τηλεφώνου και σκυβάλων. Νοείται ότι ο Ανάδοχος είναι υπόχρεος να πληρώνει και οποιουσδήποτε άλλους φόρους και τέλη, που πιθανόν να του επιβληθούν από τοπικές και άλλες Αρχές.

Τυχόν κτηριακές προσθήκες/μετατροπές θα πρέπει να τύχουν προηγούμενης έγκρισης της ΠΑΣΥΔΥ, ενώ το κόστος θα το επιβαρυνθεί ο Ανάδοχος.

Ο χώρος θα παραδοθεί με τις ισχύουσες άδειες. Τυχόν πρόσθετες άδειες και ανανεώσεις αδειών είναι ευθύνη του Ανάδοχου.

Οι προσφορές πρέπει να δοθούν σε κλειστό φάκελο, στο Αρχείο, στον τρίτο όροφο των κεντρικών γραφείων της ΠΑΣΥΔΥ, στη Λευκωσία, (Μιχάλης Γλυκερίου, τηλ. 22844458, με τον οποίο μπορείτε να διευθετήσετε προηγουμένως ραντεβού για επιθεώρηση του χώρου), μέχρι την Παρασκευή, 2 Ιουλίου 2021, στις 12:00 το μεσημέρι.

Β. ΔΙΑΔΙΚΑΣΙΑ ΠΛΗΡΩΜΗΣ

Ο Ανάδοχος θα πληρώνει την ΠΑΣΥΔΥ, προκαταβολικά, με ισόποσες μηνιαίες δόσεις, με το ποσό το οποίο ο ίδιος θα καθορίσει στην προσφορά του πάνω σε μηνιαία βάση. Η πληρωμή της μηνιαίας δόσης καθορίζεται την 1η εργάσιμη μέρα του μήνα. Αν ο Ανάδοχος παραλείψει να καταβάλει στην ΠΑΣΥΔΥ οποιαδήποτε δόση, μετά την παρέλευση δέκα (10) ημερών από την ημερομηνία που όφειλε να καταβάλει τη δόση αυτή, υποχρεούται στην καταβολή τόκου, σύμφωνα με το επιτόκιο υπερημερίας που ορίζεται από τον Υπουργό Οικονομικών, με βάση τον σχετικό Νόμο.

Σε περίπτωση συσσώρευσης οφειλόμενων δόσεων πέραν των τριών μηνών η Σύμβαση τερματίζεται αυτόματα.

Γ. ΤΕΧΝΙΚΕΣ ΠΡΟΔΙΑΓΡΑΦΕΣ

Ο Ανάδοχος πρέπει να διαθέτει ο ίδιος επαγγελματική εμπειρία στην λειτουργία/διαχείριση κέντρων εστίασης και αναψυχής ή να συμμετέχει σε κοινοπραξία/ομάδα που ασχολείται με τον τομέα αυτό.

Δ. ΕΠΙΛΟΓΗ ΑΝΑΔΟΧΟΥ

Ο Ανάδοχος θα υποβάλει το ετήσιο αντίτιμο για την παραχώρηση της άδειας χρήσης, το οποίο θα καταβάλλεται σε ισόποσες μηνιαίες δόσεις. Θα πρέπει, επίσης, να αναφέρεται στην προσφορά, αν θα υπάρχει ετήσια αύξηση και το ποσοστό αυτής.

Απαραίτητα στην προσφορά πρέπει να αναφέρεται το ποσοστό έκπτωσης από τον τιμοκατάλογο, που θα παρέχεται στα μέλη της ΠΑΣΥΔΥ, για τα αγαθά/υπηρεσίες που θα προσφέρονται στο καφεστιατόριο. Θα πρέπει, επίσης, να αναφέρεται το ποσοστό έκπτωσης για τις εκδηλώσεις, γεύματα, ποτά και ο,τιδήποτε άλλο που θα τιμολογείται απευθείας στην ΠΑΣΥΔΥ.

Για την επιλογή του Αναδόχου θα ληφθούν υπόψη οι τιμές που θα υποβληθούν, οι εκπτώσεις και η επαγγελματική επάρκεια του Αναδόχου.

Η ΠΑΣΥΔΥ δεν δεσμεύεται να δεχθεί την ψηλότερη ή οποιαδήποτε προσφορά.

Ε. ΑΣΦΑΛΕΙΑ – ΣΥΝΤΗΡΗΣΗ

Ο Ανάδοχος:

(ι) Έχει την υποχρέωση ασφάλισης ευθύνης εργοδότη και ασφάλισης αστικής ευθύνης. Επιπλέον, είναι υπόχρεος να ασφαλίσει την επίπλωση, τον εξοπλισμό και τα μηχανήματα του καφεστιατορίου έναντι πυρός, κλοπής και άλλων κινδύνων, για το ποσό των €300.000 τουλάχιστον, πληρωτέα στην ΠΑΣΥΔΥ και να παρουσιάσει τα ασφαλιστήρια έγγραφα στην ΠΑΣΥΔΥ κατά την υπογραφή της συμφωνίας.

(ιι) Θα λαμβάνει όλα τα απαραίτητα μέτρα για την ασφάλεια των υποστατικών, του χώρου και των εγκαταστάσεων από πυρκαγιά και θα αποζημιώνει την ΠΑΣΥΔΥ για οποιαδήποτε ζημιά που πιθανό να προκληθεί από πυρκαγιά από δική του αμέλεια, στην περίπτωση που αυτή δεν θα καλύπτεται από την ασφάλεια πυρός, που αναφέρεται στην παράγραφο E(i).

(ιιι) Θα είναι υπόχρεος να συντηρεί, επιδιορθώνει και να διατηρεί με δικά του έξοδα σε καλή κατάσταση όλες τις εγκαταστάσεις των υποστατικών που περιλαμβάνονται στη Σύμβαση (ηλεκτρολογικές / μηχανολογικές / υδραυλικές, ανελκυστήρες, συστήματα ασφαλείας, τις καλωδιώσεις για τα τηλεφωνικά δίκτυα και ηλεκτρονικούς υπολογιστές και το αποχετευτικό σύστημα), μέχρι τη λήξη της Συμφωνίας. Εξαίρεση αποτελούν οι φυσικές φθορές, οι οποίες δεν θα επιβαρύνουν τον Ανάδοχο, αλλά την ΠΑΣΥΔΥ.

(ιν) Σε περίπτωση που υποπέσει στην αντίληψή του οποιαδήποτε προσπάθεια από οποιονδήποτε για κακόβουλη ζημιά ή κακή χρήση/μεταχείριση οποιωνδήποτε κατασκευών ή δέντρων κλπ., που βρίσκονται στον γύρω χώρο έχει υποχρέωση να πληροφορεί αμέσως την ΠΑΣΥΔΥ.

ΣΤ. ΕΠΙΠΛΩΣΗ – ΧΡΗΣΗ

(ι) Πέραν των υφιστάμενων επίπλων και εξοπλισμού, για τα οποία θα δοθεί γραπτός κατάλογος, ο Ανάδοχος δύναται να εξοπλίσει με δικά του έξοδα το καφεστιατόριο και την αίθουσα εκδηλώσεων με τον απαραίτητο εξοπλισμό (ψυγεία, φούρνο μικροκυμάτων, καφετιέρες, τοστιέρα κλπ.), σκεύη και άλλα χρειώδη για την ικανοποιητική λειτουργία του και την άριστη εξυπηρέτηση των πελατών του. Όλα τα πιο πάνω να τύχουν προηγουμένως της έγκρισης της ΠΑΣΥΔΥ.

(ιι) Ο Ανάδοχος δεν θα δικαιούται να προβαίνει σε οποιαδήποτε μετατροπή ή επέμβαση στο κτήριο ή στον γύρω χώρο ή σε οποιαδήποτε προσθήκη σε τούτο. Επίσης δεν δικαιούται να προβεί σε οποιαδήποτε κατασκευή στον στεγασμένο ή και αστέγαστο χώρο των υποστατικών που περιλαμβάνονται στη Σύμβαση, χωρίς την έγκριση της ΠΑΣΥΔΥ.

(ιιι) Δεν θα επιτραπεί στον Ανάδοχο να χρησιμοποιήσει οποιονδήποτε εξωτερικό χώρο για σκοπούς αποθήκευσης χωρίς τη γραπτή έγκριση της ΠΑΣΥΔΥ.

(ιν) Ο Ανάδοχος δεν δικαιούται να μεταβιβάσει την Άδεια Χρήσης σε άλλο νομικό ή φυσικό πρόσωπο χωρίς τη γραπτή έγκριση της ΠΑΣΥΔΥ.

(ν) Ο Ανάδοχος αναλαμβάνει να επισκευάσει ή να διορθώσει με δικά του έξοδα ζημιές ή φθορές, που τυχόν προκληθούν στην επίπλωση και στον εξοπλισμό του καφεστιατορίου, της κουζίνας του αμφιθεάτρου και της αίθουσας εκδηλώσεων και ανήκουν στην ΠΑΣΥΔΥ.

(νι) Ο Ανάδοχος υποχρεούται να παραδώσει τα υποστατικά κατά τη λήξη της περιόδου ενοικίασης, στην κατάσταση που τα παρέλαβε.

(νιι) Διαγραφές επίπλων και εξοπλισμού, λόγω μακρόχρονης χρήσης και φθοράς, θα γίνονται με την γραπτή έγκριση της ΠΑΣΥΔΥ.

Ζ. ΕΞΥΠΗΡΕΤΗΣΗ

Ο Ανάδοχος θα πρέπει να λειτουργεί το καφεστιατόριο, την αίθουσα εκδηλώσεων και την κουζίνα του αμφιθεάτρου, με τέτοιο τρόπο ώστε να μην παραβιάζει οποιαδήποτε πρόνοια του περί Κέντρων Αναψυχής Νόμου του 1985 και των τροποποιήσεων που ακολούθησαν. Σε περίπτωση υποβολής συστάσεων ή παρατηρήσεων από το Υφυπουργείο Τουρισμού, σχετικά με τη λειτουργία των εν λόγω χώρων και τα είδη που θα προσφέρει, ο Ανάδοχος θα πρέπει να συμμορφώνεται αμέσως, ανεξάρτητα από τους όρους της Άδειας Χρήσης και χωρίς αυτό να δημιουργεί οποιαδήποτε δικαιώματα υπέρ του Αναδόχου. Ο Ανάδοχος αναλαμβάνει να εξυπηρετεί την ΠΑΣΥΔΥ στις διάφορες εκδηλώσεις που διοργανώνει, νοουμένου ότι θα παρέχεται έγκαιρη προειδοποίηση για κατάλληλο προγραμματισμό. Ο Ανάδοχος θα παρέχει επίσης ελεύθερη και απρόσκοπτη πρόσβαση στο αμφιθέατρο της ΠΑΣΥΔΥ (Αίθουσα Συνεδριάσεων Μιχαλάκης Καραολής) για τις εργασίες/δραστηριότητες της ΠΑΣΥΔΥ και των μελών της ανεξαρτήτως των χώρων που θα περιληφθούν στη Σύμβαση.

Η. ΤΕΡΜΑΤΙΣΜΟΣ ΤΗΣ ΣΥΜΒΑΣΗΣ

Εάν ο Ανάδοχος παραλείψει να εκτελέσει οποιονδήποτε όρο της Συμφωνίας, τότε η ΠΑΣΥΔΥ θα δικαιούται να τερματίσει τη Συμφωνία, αφού δώσει στον Ανάδοχο τριάντα (30) μέρες προειδοποίηση. Όταν λήξει η προειδοποίηση, ο Ανάδοχος θα είναι υπόχρεος να εκκενώσει το κτήριο αμέσως. Σε περίπτωση μη συμμόρφωσης του Αναδόχου, η ΠΑΣΥΔΥ έχει το δικαίωμα να διακόψει την παροχή νερού και ηλεκτρισμού και να απομακρύνει από τα υποστατικά που περιλαμβάνονται στη Σύμβαση, τον εξοπλισμό του Αναδόχου. Τυχόν ζημιές, που ενδεχομένως να προκληθούν στον εξοπλισμό αυτό κατά τη μετακίνησή του, καθώς και το κόστος για τη μετακίνηση και αποθήκευση του εξοπλισμού, θα βαραίνουν εξ ολοκλήρου τον Ανάδοχο. Σε περίπτωση που παρέλθει περίοδος τριών (3) μηνών από την απομάκρυνση του εξοπλισμού και ο Ανάδοχος δεν διευθετήσει την παραλαβή του, η ΠΑΣΥΔΥ έχει το δικαίωμα να προχωρήσει στην εκποίησή του.

Θ. ΕΓΓΥΗΤΙΚΗ ΕΠΙΣΤΟΛΗ ΠΙΣΤΗΣ ΕΚΤΕΛΕΣΗΣ

Ο Ανάδοχος υποχρεούται να παραχωρήσει στην ΠΑΣΥΔΥ ανέκκλητη εγγυητική επιστολή για την πιστή εκτέλεση του Συμβολαίου για το ποσό των €20.000. Η εν λόγω εγγύηση πρέπει να παραμείνει σε ισχύ μέχρις ότου αποδεσμευτεί από την ΠΑΣΥΔΥ. Επιστρέφεται στον Ανάδοχο μετά την τελική παραλαβή των υποστατικών της Συμφωνίας και την καταβολή της τελικής πληρωμής.

Οι προσφοροδότες πρέπει να υποβάλουν την προσφορά τους συμπληρώνοντας τα πιο κάτω έντυπα, τα οποία μπορούν να προμηθευτούν είτε ηλεκτρονικά από την ιστοσελίδα της ΠΑΣΥΔΥ στη διεύθυνση [www.pasydy.org](http://www.pasydy.org) είτε από το Αρχείο, στον τρίτο όροφο των κεντρικών γραφείων της ΠΑΣΥΔΥ, στη Λευκωσία (Μιχάλης Γλυκερίου, τηλ. 22844458).

. Έντυπο 1: Υπόδειγμα βεβαίωσης σχετικά με την προστασία των εργαζομένων

. Έντυπο 2: Υπόδειγμα εγγυητικής επιστολής πιστής εκτέλεσης

. Έντυπο 3: Υπόδειγμα οικονομικής προσφοράς